Γνωμοδότηση της Επιτροπής των Περιφερειών για την «Πράσινη Βίβλο για το Εμπόριο»

(97/C 244/05)

Η ΕΠΙΤΡΟΠΗ ΤΩΝ ΠΕΡΙΦΕΡΕΙΩΝ,

έχοντας υπόψη την «Πράσινη Βίβλο για το Εμπόριο» που παρουσίασε η Ευρωπαϊκή Επιτροπή [COM(96) 530 τελικό] 7

έχοντας υπόψη την απόφαση της Ευρωπαϊκής Επιτροπής, της 4ης Δεκεμβρίου 1996, να ζητήσει τη γνωμοδότηση της Επιτροπής των Περιφερειών επί του θέματος, δυνάμει του άρθρου 198 Γ, πρώτη παράγραφος, της Συνθήκης περί ιδρύσεως της Ευρωπαϊκής Κοινότητας 7

έχοντας υπόψη την απόφασή της, της 8ης Μαρτίου 1996, να αναθέσει την προετοιμασία της γνωμοδότησης αυτής στην επιτροπή 1 «Περιφερειακή ανάπτυξη, οικονομική ανάπτυξη, τοπικά και περιφερειακά οικονομικά» 7

έχοντας υπόψη το σχέδιο γνωμοδότησης (CdR 107/97 rev.) που υιοθέτησε η επιτροπή 1, στις 18 Απριλίου 1997 (Εισηγητής: o κ. Kaltenbach),

υιοθέτησε κατά την 18η σύνοδο ολομέλειας της 11ης και 12ης Ιουνίου 1997 (συνεδρίαση της 12ης Ιουνίου), την ακόλουθη γνωμοδότηση ομόφωνα.

1. Εισαγωγή

1.1. Το εμπόριο αποτελεί τομέα πρωταρχικής σημασίας που κατέχει την κεντρική θέση στην οικονομία και συνδέεται άμεσα με την καθημερινή ζωή 370 εκατομμυρίων καταναλωτών. Είναι ένας τομέας δραστηριότητας ο οποίος επηρεάζεται ιδιαίτερα από το κοινωνικό, το οικονομικό και το κανονιστικό περιβάλλον, ενώ εξαρτάται απόλυτα από τη συμπεριφορά των καταναλωτών. Για τους λόγους αυτούς και μόνον δεν μπορεί παρά να προσελκύσει την προσοχή των τοπικών και περιφερειακών αρχών.

1.2. Ο ποικιλόμορφος και πολυσύνθετος αυτός τομέας αντιμετωπίζει, στα πρόθυρα του 21ου αιώνα, μείζονες προκλήσεις, όπως η απασχόληση και η κοινωνική συνοχή, αλλά οφείλει επίσης να προσαρμοσθεί στις ριζικές αλλαγές μιας κοινωνίας που παρακολουθεί την ανάπτυξη των νέων τεχνολογιών των πληροφοριών.

Αποτελεί επίσης αναπόσπαστο στοιχείο της χωροταξίας τόσο στις απομακρυσμένες περιοχές όσο και στις ευαίσθητες αγροτικές περιοχές ή εκείνες που περιβάλλουν τις αστικές.

Η ΕΤΠ σημειώνει ότι η Πράσινη Βίβλος δεν πραγματεύεται ειδικά τον τομέα των υπηρεσιών. Για το λόγο αυτό, καλεί την Επιτροπή να διεξαγάγει σε μία δεδομένη στιγμή επισκόπηση του τομέα.

Πρέπει να υπογραμμιστεί ότι ο τομέας του εμπορίου ενδιαφέρει άμεσα ορισμένες παρεμφερείς δραστηριότητες όπως οι επιχειρήσεις και επαγγελματίες του εμπορομεσιτικού τομέα, οι εμπορικοί πράκτορες κ.λπ. Θα πρέπει να εξετασθούν τα αντίστοιχα συμφέροντα πριν από τη λήψη οποιασδήποτε απόφασης σχετικά με τις δραστηριότητες που αφορούν το εμπόριο.

1.3. Πρέπει, προφανώς, να μπορέσει να αναπτυχθεί στο βέλτιστο ανταγωνιστικό περιβάλλον και να επωφεληθεί με τον ευρύτερο δυνατό τρόπο από τις δυνατότητες της ενιαίας αγοράς, δεδομένου ότι η επιτυχία της ενιαίας αγοράς είναι και αυτή στενά συνδεδεμένη με τη δημιουργία μιας εσωτερικής αγοράς της διανομής.

1.4. Έχοντας υπόψη τα στοιχεία αυτά, η Επιτροπή των Περιφερειών φρονεί ότι πρέπει, στο πλαίσιο ενός ανταγωνιστικού περιβάλλοντος το οποίο πρέπει να εδραιωθεί, να διασφαλισθεί η ισορροπία μεταξύ των διαφόρων μορφών εμπορίου χωρίς οι επιταγές της χωροταξίας και της κοινωνικής συνοχής να θυσιαστούν στο βωμό της εμπορικής δραστηριότητας.

2. Παρατηρήσεις

2.1. Αξιοποίηση των δυνατοτήτων της ενιαίας αγοράς

2.1.1. Η Επιτροπή των Περιφερειών καταγράφει τις κατευθύνσεις που δίνει η Επιτροπή με την Πράσινη Βίβλο ώστε ο διάλογος για το εμπόριο να διεξαχθεί σε ένα δίκαιο ανταγωνιστικό πλαίσιο, σύμφωνα με τους εθνικούς κανόνες που δεν θίγουν τον ανταγωνισμό, προκειμένου να προωθηθεί η ευελιξία και η ανταγωνιστικότητα του εμπορικού τομέα.

2.1.2. Επισημαίνει, ειδικότερα, ότι, πέραν των υφιστάμενων ανισοτήτων μεταξύ των κρατών μελών, γενικεύεται το φαινόμενο συγκέντρωσης των διανομέων. Η ΕΤΠ εφιστά την προσοχή στον κίνδυνο εξάρτησης των προμηθευτών, ιδιαίτερα του ειδικευμένου εμπορίου, από τους μεγαλοδιανομείς.

2.1.3. Η ΕΤΠ εκφράζει την ικανοποίησή της για το γεγονός ότι οι ανεξάρτητοι έμποροι, ιδίως οι μικροέμποροι, αντιμετωπίζουν το φαινόμενο αυτό συνεταιριζόμενοι σε οργανωμένα δίκτυα, δημιουργώντας έτσι «ένα ανεξάρτητο οργανωμένο εμπόριο».

2.1.4. Παρότι στην Πράσινη Βίβλο διατυπώνεται το ερώτημα κατά πόσον αυτό το ανεξάρτητο οργανωμένο εμπόριο είναι συμβατό με τους ισχύοντες κανόνες του ανταγωνισμού, η ΕΤΠ παρατηρεί ότι αυτή η ομαδοποίηση εμπόρων στο πλαίσιο ανεξάρτητων δικτύων διανομής αποτελεί μία από τις ελάχιστες δυνατές διεξόδους που έχουν οι λιανοπωλητές για την αντιμετώπιση των μεγαλοδιανομέων.

2.1.5. Άμεση απόρροια αυτού είναι ότι ορισμένες τρέχουσες εμπορικές συνήθειες, όπως οι κοινές τεχνικές εμπορίας, η έκδοση εθνικών καταλόγων προώθησης και, κυρίως, η πρακτική των κοινών τιμών, είναι αποδεκτές όταν εφαρμόζονται από τους μεγαλοδιανομείς, αλλά κρίνονται ως ασυμβίβαστες με το δίκαιο των συμπράξεων όταν πρόκειται για οργανωμένους ανεξάρτητους εμπόρους.

2.1.6. Η ΕΤΠ παρατηρεί συνεπώς ότι μία διαφορά στο νομικό καθεστώς οδηγεί σε διαφορά στην εφαρμογή του δικαίου του ανταγωνισμού 7 φρονεί επομένως ότι αυτή η ειδική περίπτωση θα πρέπει να αποτελέσει το αντικείμενο ενδελεχούς μελέτης προκειμένου να τηρηθεί η ισορροπία που είναι απολύτως ευκταία μεταξύ των διαφόρων μορφών εμπορίου.

Παρατηρεί, επ'αυτού, ότι με την Πράσινη Βίβλο τίθεται απλώς το ερώτημα ποιός είναι ο ενδεδειγμένος τρόπος πιθανής συνεργασίας μεταξύ των μικροεμπόρων προκειμένου να μπορέσουν να καταστούν ανταγωνιστικοί στην εσωτερική αγορά, δεν διατυπώνεται εντούτοις πρόταση επί του θέματος.

2.1.7. Η ΕΤΠ καταγράφει με ενδιαφέρον τις προτάσεις της Πράσινης Βίβλου όσον αφορά την απλοποίηση στο περιβάλλον των εμπορικών επιχειρήσεων, κυρίως σε διοικητικό και νομοθετικό επίπεδο. Οι διάφορες κοινοτικές νομοθεσίες στον τομέα της ενημέρωσης του καταναλωτή, θα πρέπει να απλουστευθούν συγκεκριμένα και κυρίως να ανταποκρίνονται αμεσότερα στις ανησυχίες του καταναλωτή. Η ανταγωνιστικότητα και η ελαστικότητα του εμπορίου τότε μόνο μπορούν να διατηρηθούν όταν αυτός ο οικονομικός τομέας δεν διέπεται από έντονες ρυθμίσεις. Για την προώθηση του εμπορίου ενδείκνυται να υπάρχει η γνώση της αγοράς και ίδιες πρωτοβουλίες μάλλον παρά διατάξεις συγκεντρωτικού χαρακτήρα.

2.1.8. Η ΕΤΠ συμφωνεί ότι είναι ανάγκη να ληφθούν υπόψη οι νέες τεχνολογίες στο πλαίσιο των ανταλλαγών που διεξάγονται χάρη στην κοινωνία των πληροφοριών, λόγω των προοπτικών που ανοίγουν στις διασυνοριακές αγορές. Οι νέες αυτές τεχνολογίες αποτελούν ευκαιρία και πρόκληση ταυτόχρονα και θα πρέπει να αξιοποιηθούν επειγόντως.

2.1.9. Η ΕΤΠ επικροτεί τις προτάσεις που διατυπώνει η Επιτροπή όσον αφορά τη βελτίωση των στατιστικών πληροφοριών για το εμπόριο, οι οποίες έχουν ως αποδέκτη και τις δημόσιες διοικήσεις που κατευθύνουν τον εμπορικό τομέα αλλά και τους ιδιωτικούς επιχειρηματίες που χρειάζονται ενημέρωση για την κατάσταση της αγοράς. Ωστόσο, η ΕΤΠ επιθυμεί να προειδοποιήσει για τον κίνδυνο που δημιουργείται από την υπερβολική απλοποίηση των στατιστικών πληροφοριών λόγω της οποίας δεν θα συλλέγονται πλέον τα στοιχεία εκείνα που είναι ουσιαστικά για την κατάρτιση της στατιστικής για το διακοινοτικό εμπόριο σε περιφερειακό επίπεδο.

2.1.10. Η ΕΤΠ υπενθυμίζει την ιδέα σύμφωνα με την οποία η ενιαία αγορά θα πρέπει να καταστεί μία πραγματική εσωτερική αγορά που θα χαρακτηρίζεται από τα κοινά εξωτερικά σύνορα και το ολοκληρωτικό άνοιγμα των εσωτερικών της συνόρων για να αποτελέσει πραγματικό εφαλτήριο προς την ανοιχτή παγκόσμια αγορά.

2.1.11. Η ΕΤΠ φρονεί εντούτοις ότι η μείωση των εμποδίων για το εμπόριο με το εξωτερικό θα πρέπει να συνοδεύεται από καλύτερη φορολογική εναρμόνιση όσον αφορά τους έμμεσους φόρους. Η διεργασία του ανταγωνισμού δεν πρέπει να διαταραχθεί από μονομερή ελάφρυνση της φορολογίας.

2.2. Διασφάλιση της προσαρμοσμένης κατάρτισης των εμπόρων

2.2.1. Η ΕΤΠ υπογραμμίζει τη σημασία της κατάρτισης των εμπόρων και, κυρίως, των μικροεμπόρων, για την προετοιμασία τους:

- για την εισαγωγή του ενιαίου νομίσματος του οποίου θα γίνουν οι πρεσβευτές, καθημερινά, στο κοινό,

- για την εισαγωγή των νέων τεχνολογιών στην τρέχουσα εμπορική δραστηριότητα.

2.2.2. Η ΕΤΠ καταγράφει με ενδιαφέρον τις αναφορές στα διάφορα ευρωπαϊκά προγράμματα τα οποία θα μπορούσαν να στηρίξουν τις πρωτοβουλίες αυτές, όπως το Leonardo da Vinci, το Εμπόριο 2000 ή το πολυετές πρόγραμμα υπέρ των ΜΜΕ.

2.2.3. Θεωρεί ωστόσο επιθυμητή τη δημιουργία ειδικού προγράμματος κατάρτισης για τη διεύθυνση του προσωπικού των εμπορικών επιχειρήσεων, ειδικότερα των ΜΜΕ, με θέμα το ενιαίο νόμισμα και τις συγκεκριμένες τεχνικές του συνέπειες όσον αφορά τη λογιστική και χρηματοοικονομική διαχείριση. Με την κατάρτιση αυτή θα μπορέσει να αποφευχθεί η απότομη μετάβαση στο ενιαίο νόμισμα, η οποία θα γίνει κατ'αυτόν τον τρόπο υπό συνθήκες πιο αποδοτικές για το σύνολο της οικονομίας. Αυτό θα πρέπει, στο μέτρο του δυνατού, να αναληφθεί από τις περιφέρειες.

Η ΕΤΠ συμμερίζεται την άποψη της Επιτροπής ότι η καθιέρωση του κοινοτικού νομίσματος θα έχει εξαιρετική σημασία για τις αλυσίδες διανομής. Οι ενημερωτικές εκστρατείες δεν θα επαρκέσουν μόνες τους. Είναι ορθό ότι τα προβλήματα της αρχικής φάσης που συνδέονται με την εισαγωγή των νέων χαρτονομισμάτων και νομισμάτων θα εκδηλωθούν σε μεγάλο βαθμό σε επιχειρήσεις του λιανικού εμπορίου. Λόγω της σύνδεσης με την πελατεία και την εξυπηρέτησή της ο εμπορικός τομέας έχει συνεπώς ίδιο συμφέρον να καταστήσει τη μετάβαση από τα εθνικά νομίσματα στο Ευρώ όσο το δυνατό πιο ομαλή για την πελατεία του.

Η Επιτροπή θα πρέπει να προβεί σε εκτίμηση των δαπανών που θα συνεπάγεται, ενδεχομένως, για τις εμπορικές επιχειρήσεις η διπλή αναγραφή των τιμών, λαμβάνοντας υπόψη το πλεονέκτημα που μπορεί να αντιπροσωπεύει για τη νομική ασφάλεια του καταναλωτή.

2.2.4. Το πρόγραμμα αυτό θα μπορούσε επίσης να ευαισθητοποιήσει τις εμπορικές ΜΜΕ ως προς τους νέους δρόμους που ανοίγονται από τις τεχνολογίες των πληροφοριών και επικοινωνιών που αποτελούν για κάθε εμπορική επιχείρηση μία πρόσθετη ευκαιρία να αποκομίσει οφέλη από την εσωτερική αγορά, ιδίως στις μεθοριακές περιοχές.

2.2.5. Οι εμπορικές ΜΜΕ έχουν ενίοτε την τάση να περιορίζονται στην τοπική τους αγορά, ιδίως στις περιφερειακές ή στις απομονωμένες περιοχές. Οι επιχειρήσεις αυτές δεν προσεγγίζουν αυθόρμητα τα γραφεία ενημέρωσης του είδους «Euro-Info-Centres» και έχουν ακόμη λιγότερο αφομοιώσει την ιδέα της συμμετοχής στα κοινοτικά προγράμματα του είδους Εμπόριο 2000 ή Leonardo da Vinci.

2.2.6. Η ΕΤΠ προτείνει, κατά συνέπεια, το ειδικό πρόγραμμα που προαναφέρθηκε να απευθύνεται συστηματικά προς αυτό το κοινό των μικροεπιχειρήσεων και των μικρών εμπορικών επιχειρήσεων.

2.2.7. Οι πλησιέστερες προς τον πολίτη αρχές, όπως οι προξενικές ή οι ισοδύναμές τους, οι συνεταιρισμοί ή οι ομάδες εκπροσώπησης των μικροεμπόρων, θα μπορούσαν να συνδεθούν με το πρόγραμμα προκειμένου να πολλαπλασιαστούν οι ευκαιρίες επαφής με το εν λόγω κοινό.

2.2.8. Η ΕΤΠ επικροτεί τις πρωτοβουλίες της Ευρωπαϊκής Επιτροπής στον τομέα της κατάρτισης και της τεχνικής βοήθειας που απαιτούνται για την ανάπτυξη του τομέα της διανομής στις χώρες της κεντρικής και ανατολικής Ευρώπης. Παρατηρεί ότι το ζήτημα της διεύρυνσης της Ευρωπαϊκής Ένωσης με την προσχώρηση των χωρών αυτών καθιστά ακόμη πιο καίρια την προσαρμογή του εμπορικού τους τομέα και ότι τα γενικά προγράμματα Phare και Tacis δεν διαθέτουν κατ'ανάγκη τις απαραίτητες δυνατότητες για αντιμετώπιση της πρόκλησης αυτής, οι βάσεις της οποίας είναι κυρίως πολιτιστικής και οικονομικής τάξεως.

2.3. Η εμπορική δραστηριότητα, μέσον για την προάσπιση της κοινωνικής συνοχής

2.3.1. Η ΕΤΠ παρατηρεί ότι, καίτοι από το εμπόριο έχει προκύψει ποσοστό θέσεων απασχόλησης αισθητά ανώτερο απ'ό,τι από την οικονομία στο σύνολό της, υφίστανται μεγάλες ανισότητες μεταξύ των κρατών μελών όσον αφορά την αύξηση του αριθμού θέσεων απασχόλησης. Εκφράζει απορία όσον αφορά τα ασύμμετρα αποτελέσματα της αύξησης των θέσεων απασχόλησης μεταξύ των κρατών μελών και φρονεί ότι τα πιθανά σημεία μαζικής προσφοράς θέσεων απασχόλησης θα πρέπει να καταδεικνύονται σαφέστερα.

2.3.2. Συμφωνεί με την ανάλυση της Επιτροπής σχετικά με την οικονομική και κοινωνική σημασία του τομέα του εμπορίου, τον μείζονα ρόλο του όσον αφορά τον τρόπο ζωής και τη διατήρηση ή τον βαθμό προσέλκυσης άλλων επιτόπιων δραστηριοτήτων, ιδίως στις αγροτικές περιοχές.

2.3.3. H ΕΤΠ συμφωνεί με το σχέδιο που προτείνει η Ευρωπαϊκή Επιτροπή για διοργάνωση συνεδρίων στις περιφέρειες όσον αφορά τις ανταλλαγές εμπειριών και τις ορθές πρακτικές στον τομέα. Τα συνέδρια αυτά θα πραγματοποιούνται από τις τοπικές και περιφερειακές αρχές με τη συνδρομή της Επιτροπής των Περιφερειών.

2.3.4. Πρέπει να διαδίδονται ευρέως οι πληροφορίες από τις εμπειρίες που έχουν βιωθεί σε κάθε τόπο, ώστε οι παράγοντες του εμπορίου να μπορούν να τις αξιοποιούν όπου ενδέχεται να αποβούν επωφελείς.

2.3.5. Η ΕΤΠ υποστηρίζει την άποψη ότι θα πρέπει να αναζητηθεί η ισορροπία στο πλαίσιο του τομέα του εμπορίου μέσω της καθιέρωσης του θεμιτού ανταγωνισμού μεταξύ των παραγόντων του εμπορίου και της ένταξης της παραμέτρου του εμπορίου στη χωροταξία.

2.3.6. Στις αγροτικές περιοχές, η εμπορική δραστηριότητα αντιμετωπίζει ειδικότερα το πρόβλημα της μικρής τακτικής πελατείας και του μεγαλύτερου μεταφορικού κόστους. Εντούτοις, παρότι δύσκολα θα αποφευχθεί η μείωση των διαφορών των τιμών μεταξύ των καταστημάτων των αγροτικών περιοχών και των μεγάλων πολυκαταστημάτων, οι δυνατότητες που παρέχουν οι νέες τεχνολογίες καθώς και το ανεξάρτητο οργανωμένο εμπόριο, θα πρέπει να επιτρέψουν την αύξηση της ανταγωνιστικότητας των μικρών εμπορικών μονάδων στις περιοχές αυτές. Εξάλλου, πρέπει να ενισχυθεί ο ειδικός ρόλος αυτών των μικρών εμπορικών μονάδων ως φορέων διασφάλισης των υπηρεσιών παροχής φροντίδας.

2.3.7. Επιπλέον, η συμβολή του εμπορίου στη δραστηριότητα που αναπτύσσεται στην ύπαιθρο, στις απομακρυσμένες και παράκτιες περιφέρειες και στις παράκτιες και νησιωτικές περιοχές είναι πολύτιμη. Η υποδομή των περιφερειών αυτών πρέπει να ενισχυθεί τόσο στο επίπεδο της παραγωγής όσο και στο επίπεδο της διανομής.

2.3.8. Η ΕΤΠ εκφράζει την ικανοποίησή της για τις πρωτοβουλίες τοπικής ανάπτυξης που υποστηρίζονται από την κοινοτική περιφερειακή πολιτική στις επιλέξιμες από τα Διαρθρωτικά Ταμεία περιοχές, πρωτοβουλίες οι οποίες μπορούν να αναληφθούν στον τομέα του εμπορίου.

2.3.9. Η ΕΤΠ φρονεί ότι ένα ουσιαστικό στοιχείο για τη διατήρηση της ζωής στις αγροτικές περιοχές, κυρίως στο πλαίσιο του στόχου 5β ή της κοινοτικής πρωτοβουλίας Leader, είναι οι ενισχύσεις για τη διατήρηση του τελευταίου εμπόρου του χωριού. Θεωρεί επιθυμητό να ληφθούν διεξοδικά υπόψη τα προβλήματα που συνδέονται με τον αγροτικό χαρακτήρα των εν λόγω περιοχών στο προσεχές πρόγραμμα Commerce 2000 και να συμμετάσχουν στην κατάρτισή του οι εκπρόσωποι της Επιτροπής των Περιφερειών.

2.3.10. Η εμπορική δραστηριότητα στις αστικές περιοχές μπορεί να συμβάλει πολύ αποτελεσματικά στην οικονομική αναβάθμιση των περιοχών που αντιμετωπίζουν προβλήματα εγκληματικότητας και ανεργίας και η δημιουργία θέσεων απασχόλησης θα πρέπει να ενθαρρυνθεί ιδιαιτέρως ώστε να εξασφαλισθεί η επανεμφάνιση της ζωής σε κοινωνικό σύνολο και του αισθήματος ασφάλειας.

2.3.11. Συνεπώς, η Επιτροπή των Περιφερειών εκφράζει την ικανοποίησή της για το γεγονός ότι στο νέο προγραμματισμό του στόχου 2, σχετικά με την αναδιάρθρωση των βιομηχανικών περιοχών για το 1997-1999, λαμβάνεται ιδιαίτερα υπόψη το λιανικό εμπόριο στο πλαίσιο της πολιτικής για την ανασυγκρότηση των αστικών περιοχών και την εκ νέου ανάπτυξη κατεστραμμένων περιοχών. Οι δράσεις αυτές είναι επίσης αξιόλογες διότι αφενός δημιουργούν θέσεις απασχόλησης και αφετέρου αποκαθιστούν έναν σοβαρότατα εξασθενημένο κοινωνικό σύνδεσμο.

2.3.12. Επιβάλλεται η ανάγκη να εξασφαλιστεί η χρηματοδότηση νέων σχεδίων εκσυγχρονισμού των ΜΜΕ. Η Επιτροπή των Περιφερειών θα πρέπει να λάβει γνώση της κατάστασης των Διαρθρωτικών Ταμείων στο άμεσο μέλλον, βραχυπρόθεσμα και μακροπρόθεσμα.

2.3.13. Η ΕΤΠ φρονεί ότι η διατήρηση ορισμένων τρόπων ζωής, ιδιαίτερα στις αγροτικές περιοχές, είναι θεμελιώδης για την οικοδόμηση μιας ισορροπημένης κοινωνίας και ότι για τη διατήρηση της ισορροπίας αυτής απαιτείται να μελετηθεί ενδελεχώς η σύσταση προσαρμοσμένων μηχανισμών στήριξης.

3. Συμπεράσματα

3.1. Η ΕΤΠ τονίζει το γεγονός ότι το εμπόριο είναι ιδιωτική δραστηριότητα η οποία πάντοτε αντλούσε από την ίδια την άσκησή της τους απαραίτητους πόρους για τη διατήρηση και την ανάπτυξή της. Πρόκειται για μια δραστηριότητα για την καλή ανάπτυξη της οποίας θα πρέπει να διατηρηθεί η αρχή της επικουρικότητας και να διασφαλισθεί ένα φιλελεύθερο πλαίσιο.

3.2. Φρονεί εντούτοις ότι, εν πάση περιπτώσει, το εμπόριο εξαρτάται από την απασχόληση και το βαθμό στον οποίο αυτή είναι βιώσιμη. Δεν είναι δυνατή μία εμπορική δραστηριότητα εάν δεν υπάρχει επαρκής πελατεία για να διασφαλίσει τη διάρκεια και την αποδοτικότητά της. Η φερεγγυότητα των νοικοκυριών αποτελεί το κλειδί της επιτυχίας της, αλλά αυτή η φερεγγυότητα εξαρτάται από την κάμψη της ανεργίας, την αναγέννηση της εμπιστοσύνης καθώς και το κόστος παραγωγής και τα συγκεκριμένα αποτελέσματα που μπορεί να έχει η ελάφρυνση των επιβαρύνσεων των επιχειρήσεων όσον αφορά την κατάρτιση και πρόσληψη νέων, με την ενθάρρυνση των ενεργειών που αναλαμβάνουν οι εμπορικοί πράκτορες.

3.3. Η ΕΤΠ υπογραμμίζει εντούτοις ότι το εμπόριο πρέπει να ενταχθεί σε ένα ανταγωνιστικό σύστημα στα πλαίσια του οποίου η συμπληρωματικότητα, η εξειδίκευση και η ποιότητα των προϊόντων και των υπηρεσιών αποτελούν θεμελιώδη πλεονεκτήματα.

3.4. Οι παρεμβάσεις του δημοσίου θα πρέπει να επιδρούν μόνον σε ορισμένες διαρθρωτικές προϋποθέσεις εκμετάλλευσης, και να αποσκοπούν στη δημιουργία δίκαιων όρων ανταγωνισμού. Αναφέρεται π.χ. η περίπτωση των ανεξάρτητων εμπόρων οι οποίοι διεκδικούν το δικαίωμα εφαρμογής κοινών τιμών όπως ακριβώς ισχύει και για τις αλυσίδες υποκαταστημάτων. Εκτιμά ότι η μετάβαση στο ενιαίο νόμισμα πρέπει να συμβάλει στην εξυγίανση του τομέα.

3.5. Η ΕΤΠ θεωρεί σκόπιμο να μεριμνήσουν τα ευρωπαϊκά θεσμικά όργανα για την κατάρτιση κώδικα δεοντολογίας προκειμένου να διασφαλισθεί η ισόρροπη συμμετοχή όλων των επιχειρήσεων στην υλοποίηση της οικονομικής και νομισματικής ένωσης.

Βρυξέλλες, 12 Ιουνίου 1997.

Ο Πρόεδρος της Επιτροπής των Περιφερειών

Pasqual MARAGALL i MIRA